אחר צהריים של ביו-טכנולוגיה - בשבוע שעבר התקיים כנס חשיפה לתלמידי התיכונים בבאר שבע ללימודי ביו-טכנולוגיה ב-SCE המכללה האקדמית להנדסה ע"ש סמי שמעון. במסגרת האירוע, חשפו המרצים מהמחלקה להנדסה כימית במכללה את המחקרים הנעשים במכללה בתחום הביו-טכנולוגיה בפני 250 תלמידים. כנס חשיפה מיוחד התקיים בשבוע שעבר ב-SCE המכללה האקדמית להנדסה ע"ש סמי שמעון לתלמידי כיתות יא' ויב' מכלל בתי הספר התיכונים בבר שבע.
הכנס הוא השלב הראשון של שיתוף פעולה בין המכללה לבין מרכז טכנולוגי חדשני שהוקם בצמוד למכללה הטכנולוגית, בשיתוף עיריית באר שבע ומשרד החינוך.
המרכז החדש שהוקם כולל מגמות לימוד בנושאי רובוטיקה, ביוטכנולוגיה, תקשורת וסייבר, והוא משרת את כלל התיכונים במחוז דרום. המרכז מאפשר לתלמידים להתנסות בתחומי המדע השונים ולשלב בין הלימודים התיאורטיים לבין המעשיים. המגמה לביוטכנולוגיה במרכז מספקת מקום לביצוע פרויקטי חקר בתחום, המחויבים כחלק מלימודי הביוטכנולוגיה לבגרות, ולימודי העשרה בתחום.
פרופ' דורית תבור, דיקן להנדסה כימית במכללה סיפרה על שיתוף הפעולה החדש שנוצר: "במסגרת הפעילות של המגמה, מנהל המרכז ומנהל המגמה יצרו קשר עם המחלקה להנדסה כימית במכללה לבחינת אפיקים לשיתוף פעולה. אנו רואים בשיתוף פעולה זה חשיבות רבה, הן כחלק מהמחויבות של המכללה והמחלקה לקהילה והן לטובת חשיפה של המכללה, המחלקה להנדסה כימית ומסלול ביוטכנולוגיה בפרט, בקרב תלמידי התיכון מהאזור שלומדים בגרות מדעית ומהווים פוטנציאל לסטודנטים עתידיים במכללה".